ลูเช่

**ลูเช่** (, , ) เป็นสัญลักษณ์นำโชคทางการประจำปีศักดิ์สิทธิ์ ค.ศ. 2025 (2025 Jubilee) ของคริสตจักรโรมันคาทอลิก ออกแบบโดยซีโมเน เลญโญ (Simone Legno) ผู้ก่อตั้งโทกิโดกิ ลูเช่เป็นตัวแทนของนักจาริกแสวงบุญคาทอลิก เธอมีสัตว์เลี้ยงเป็นสุนัขชื่อซานทิโน่ (Santino) และมีเพื่อนชื่อเฟ (Fe) ซิน (Xin) และสกาย (Sky)

## ลักษณะ
ลูเช่มีผมสีฟ้า ตาสีฟ้า และผิวสีจาง สวมเสื้อกันฝนสีเหลืองซึ่งเป็นสีที่อ้างอิงถึงธงชาตินครรัฐวาติกันและยังเป็นสัญลักษณ์ของ "การเดินทางผ่านมรสุมของชีวิต" เธอถือไม้เท้านักจาริกแสวงบุญซึ่งสื่อถึง "การจาริกแสวงบุญสู่ชีวิตนิรันดร์" และสวมรองเท้าบูตเปื้อนโคลนซึ่งสื่อถึง "การเดินทางอันยาวนานและยากลำบาก" ดวงตาของเธอมีลวดลายเป็นรูปเปลือกหอยเชลล์หรือหอยพัด ซึ่งเป็นสัญลักษณ์ดั้งเดิมของผู้จาริกแสวงบุญคาทอลิก ดวงตาที่เป็นประกายของเธอได้รับการระบุว่าเป็น "สัญลักษณ์ของความหวังในหัวใจ" เธอยังสวมสายประคำพันธกิจโลกหลากสีรอบคอของเธอด้วย 

ซีโมเน เลญโญผู้ออกแบบของลูเช่กล่าวว่าตนหวังไว้ว่า "ลูเช่จะสามารถสื่อถึงความรู้สึกที่ก้องอยู่ในหัวใจของคนรุ่นใหม่ได้"

## ประวัติ

ลูเช่ได้รับการเปิดตัวโดยอัครมุขนายกรีโน ฟีซีเกลลา (Rino Fisichella) แห่งสมณสภาเพื่อการประกาศข่าวดี (Dicastery for Evangelization) ในวันที่ 28 ตุลาคม ค.ศ. 2024 ในฐานะสัญลักษณ์นำโชคทางการประจำปีศักดิ์สิทธิ์ ค.ศ. 2025 ฟีซีเกลลากล่าวว่าลูเช่ได้รับแรงบันดาลใจจากความปรารถนาของคริสตจักรคาทอลิก "ที่จะคงอยู่แม้ในวัฒนธรรมประชานิยมเพื่อให้เป็นที่รักของเยาวชนของเรา"

ลูเช่เป็นตัวแทนของสันตะสำนักในงานลุกกาคอมิกส์แอนด์เกมส์ (Lucca Comics & Games) ในปี ค.ศ. 2024 ซึ่งเป็นครั้งแรกที่นครรัฐวาติกันเข้าร่วมงานคอมิกอย่างเป็นทางการ ในลุกกาคอมิกส์แอนด์เกมส์ ตุ๊กตาเป่าขนาดใหญ่ของลูเช่ที่จัดแสดงในงานได้กลายเป็นจุดเซลฟียอมนิยม นอกจากจากนี้ลูเช่จะปรากฏในงานเอ็กซ์โป 2025 ที่นครโอซากะ ประเทศญี่ปุ่น

ลูเช่ถูกใช้ในหลายประเทศในทวีปเอเชีย รวมถึงฮ่องกงและอินโดนีเซีย โรงเรียนต่าง ๆ ที่บริหารงานโดยคริสตจักรคาทอลิกได้แจกจ่ายตุ๊กตา พวงกุญแจ ที่คั่นหนังสือ สติกเกอร์ และสินค้าอื่น ๆ ของลูเช่ให้กับนักเรียน บางโรงเรียนใช้ลูเช่เป็นสื่อในการสอนนักเรียนเกี่ยวกับการอธิษฐาน มุขนายกโยเซฟ ห่า (Joseph Ha) คณะภราดาน้อย (Order of Friars Minor, OFM) แห่งมุขมณฑลฮ่องกงเขียนว่า "หลังจากเปิดตัวลูเช่ ก็ได้รับการต้อนรับจากสมาชิกคริสตจักรจำนวนมากในทันที โดยเฉพาะกลุ่มวัยรุ่นและเด็ก ๆ... จนถึงวันนี้ สามารถเห็นลูเช่และเพื่อน ๆ ได้ในโบสถ์น้อยและโรงเรียนหลายแห่ง"

## การตอบรับ
หลังการเปิดตัวลูเช่ เธอก็กลายเป็นกระแสอย่างรวดเร็ว โดยปรากฏทั้งในรูปแบบอินเทอร์เน็ตมีม แฟนอาร์ต และคอสเพลย์

การออกแบบและรูปแบบงานศิลป์ของลูเช่และเพื่อน ๆ ถูกนำไปเปรียบกับตัวละครอนิเมะ ผู้ใช้บนเว็บไซต์เช่นทวิตเตอร์ล้อเรื่องที่คริสตจักรคาลอทิกใช้ภาพแบบอนิเมะ มีการเปรียบเทียบระหว่างการออกแบบของลูเช่กับการออกแบบตัวละครโอโตะ ไอซึ่งเป็นตัวละครเอกของซีรีส์อนิเมะเรื่อง*[[วันเดอร์เอ็ก ไพรออริตี]]* และอายานามิ เรย์จากเรื่อง*[[อีวานเกเลียน มหาสงครามวันพิพากษา]]* เอมานูเอเล วีเอตีนา (Emanuele Vietina) ผู้อำนวยการของลุกกาคอมิกส์แอนด์เกมส์กล่าวว่าลูเช่มีลักษณะร่วมกับตัวละครโนริมากิ อาราเล่จากเรื่อง *[[ดร.สลัมป์ กับหนูน้อยอาราเล่]]*

ลูเช่ได้รับปฏิกิริยาที่หลากหลายจากชาวคาทอลิก ในขณะที่หลายคนยอมรับลูเช่ แต่ผู้ออกความเห็นที่ยึดถือแนวทางอนุรักษ์นิยมบางคนวิจารณ์ว่าลูเช่นั้น "ทันสมัยและไร้เหตุผลเกินไป" ที่จะสื่อถึงคริสตจักรโรมันคาทอลิก บางคนคัดค้านการใช้สายประคำหลากสี โดยอ้างว่าคล้ายกับธงไพรด์ อย่างไรก็ตาม สีของสายประคำมาจากสายประคำพันธกิจโลกที่สร้างโดยฟุลตัน เจ. ชีน (Fulton J. Sheen)

เค็ง อีกูระ-กรอส (Ken Iikura-Gross)  แห่งเครือข่ายข่าวอนิเมะเปรียบเทียบการใช้สัญลักษณ์นำโชคอนิเมะของคริสตจักรคาทอลิก กับพระเยซูเพื่อนซี้ (Buddy Christ) จากภาพยนตร์ในปี ค.ศ. 1999 เรื่อง *[[คู่เทวดาฟ้าส่งมาแสบ]]* (*Dogma*) ในภาพยนตร์ พระเยซูเพื่อนซี้เป็นการออกแบบพระเยซูคริสต์ใหม่ให้เข้าถึงได้ ซึ่งมุ่งหวังจะดึงดูดคนรุ่นใหม่ให้หันมานับถือนิกายโรมันคาทอลิก เควิน สมิท (Kevin Smith) ผู้กำกับของภาพยนตร์ *คู่เทวดาฟ้าส่งมาแสบ* กล่าวว่า "พระเยซูเพื่อนซี้ทรงขยิบพระเนตรเพื่อทำให้ลูเช่ตาโตขึ้นได้"

## อ้างอิง

## แหล่งข้อมูลอื่น

หมวดหมู่:สัญลักษณ์นำโชคการ์ตูน
หมวดหมู่:ตัวละครที่เป็นคริสต์ศาสนิกชนนิกายคาทอลิก
หมวดหมู่:ตัวละครที่เป็นนักเดินทาง
หมวดหมู่:ตัวละครเพศหญิง
หมวดหมู่:อินเทอร์เน็ตมีมในปี พ.ศ. 2567
หมวดหมู่:คริสตจักรโรมันคาทอลิกในวัฒนธรรมประชานิยม
หมวดหมู่:ปีศักดิ์สิทธิ์
หมวดหมู่:สัญลักษณ์นำโชคที่ปรากฏตัวครั้งแรกในปี พ.ศ. 2567